མི་རིགས་ས་ཁོངས་རང་སྐྱོང་གི་གཞི་རྩའི་དམིགས་ཡུལ་ནི་བོད་མིའི་ཐུན་མོང་མ་ཡིན་པའི་ངོ་བོ་དང༌།ལེགས་བྱང༌།ནང་དོན་རིག་པའི་སྲོལ་རྒྱུན་རྣམས་སྲུང་སྐྱོབ་དར་སྤེལ་གཏོང་རྒྱུ་དེ་ཡིན།དེ་ལྟར་ཡོང་བར་ད་ལྟ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་རང་སྐྱོང་གི་གནས་བབ་སྤྲད་པའི་བོད་རིགས་ས་ཁུལ་ཚང་མ་རང་སྐྱོང་འཛིན་སྐྱོང་གཅིག་གི་འོག་ཚུད་པ་བྱེད་དགོས།བོད་འདི་མི་རིགས་ས་ཁུལ་ཞིག་ཡིན།གྲངས་ཉུང་མི་རིགས་གཙོ་བོའི་གྲས་གཞན་ཡུ་གུར་དང་སོག་རིགས་རྣམས་ཕལ་ཆེར་ཆ་ཚང་སོ་སོའི་རང་སྐྱོང་ལྗོངས་གཅིག་གི་ནང་འཛིན་སྐྱོང་བྱེད་ཀྱི་ཡོད་ཀྱང༌།བོད་རིགས་རྣམས་གྲངས་ཉུང་མི་རིགས་གཅིག་མ་ཡིན་པར་མང་པོ་ཡིན་པ་ལྟར་གནས་ཡོད།དེར་བརྟེན།ྋགོང་ས་ཏཱ་ལའི་བླ་མ་མཆོག་གི་སྐུ་ཚབ་རྣམ་གཉིས་ཀྱིས།རྒྱ་ནག་གཞུང་ལ་མ་ཁེ་སེ་ལེ་ཉིང་རིང་ལུགས་ཀྱིས་བཙན་རྒྱལ་རིང་ལུགས་པས་ཁ་ཕྲལ་ཏེ་དབང་བསྒྱུར་བྱེད་པའི་སྲིད་བྱུང་ལ་ངོ་རྒོལ་བྱས་ཡོད་ན།སྲིད་བྱུས་འདི་ངེས་པར་དུ་དོར་དགོས་པ་ཡིན་ཞེས་ནན་བཤད་གནང་ཡོད།མ་ཁེ་སེ་རིང་ལུགས་ཀྱིས་མི་རིགས་ས་ཁོངས་རང་སྐྱོང་དར་སྤེལ་གཏོང་བའི་དམིགས་ཡུལ་ནི།འདྲ་མཉམ་མཉམ་ལས་བྱ་རྒྱུར་ཕན་གྲོགས་ཐོན་ཐབས་བྱས་ཏེ།མཐུན་སྒྲིལ་གྱི་མི་དམངས་དང་གཅི་གྱུར་གྱི་རྒྱལ་ཁབ་གཅིག་གསར་འཛུགས་བྱ་རྒྱུ་དེ་རེད།དེར་བརྟེན།རྒྱ་རིགས་ཆེན་པོའི་རིང་ལུགས་དང་ས་གནས་མི་རིགས་རིང་ལུགས་གཉིས་ཀ་སྤང་དགོས།